Reverendo ac venerabili patri suo domino Stephano, Dei gratia Cluniacensi electo, frater G., humilis et indignus prior Sancti Eutropii Xanctonensis et camerarius in Pictavia, salutem et tam debitam quam devotam in omnibus obedientiam. Paternitati vestræ significare decrevimus, quod cum ad partes de Roncenac accedissemus, et statum et conversationem monachorum ibidem residentium inquisisemus, quædam vilis muliercula veniens in nostra præsentia, quendam filiolum suum secum adducens, dicens et asserens quod filium suum, quem secum adduxerat, Willermus, sacrista de Roncenac, genuerat, et de alio de quo ipsa erat præcincta ipsam imprægnaverat, et in præsentia ipsius prioris de Roncenac, et prioris de Monte Berulphi, et de Bercego, et aliorum plurium hoc juravit. Tandem a proborum virorum consulti consilio, videlicet a prædictorum priorum de Roncenac et de Monte Berulphi, dictum mulieris describi fecimus, et ipsi sigillum suum apposuerunt. Quapropter illorum consilio ad paternitatem vestram dictum Willermum transmittimus corrigendum, ut vos secundum vestrum placitum emendetis prout videritis expedire. Declaramus ad hæc vobis, quod cum prior de Cartalegua ab isto migrasset seculo, nos de domo consulti ac proborum virorum consilio, domum præcepimus Willermo, sacristæ de Roncenac, ex parte vestra, sperantes quod illam de qua Cluniacensis ecclesia [per] quatuor annos suum censum perdiderat emendaret et in bono statu rediret. Ipse vero illuc ire non voluit, et sic se taliter excusavit, quod vos ipsum præbueratis priori de Roncenac coadjutorem, et ab illo loco illum mutare nullatenus poteramus.